钦定古今图书集成/明伦汇编/官常典/第270卷 > 冯元
## 钦定古今图书集成/明伦汇编/官常典/第270卷 > 冯元

按《宋史》本传：“元字道宗，高祖禧，唐末官广州，以术数
仕刘氏，传三世，至父邴，广南平，入朝为保章正。元幼
从崔颐正孙奭为《五经》大义，与乐安孙质、吴陆参、谯
夏侯圭善，群居讲学，或达旦不寝，号四友。进士中第，
授江阴尉。时诏流内铨取明经者补学官，元自荐通
五经。谢泌笑曰：‘古治一经，或至皓首，子尚少能尽通
耶’？”对曰：“达者一以贯之。”更问疑义，辩析无滞。补国子
监讲书，迁大理评事，擢崇文院检讨兼国子监直讲。
王旦闻其名，尝令说《论语》《老子》，群子弟侍听，因荐之
真宗试进士殿中，召元讲《易》。元进说曰：“地天为泰者，
以天地之气交也。君道至尊，臣道至卑，惟上下相与，
则可以辅相天地，财成万化。”帝悦。未几，迁太子中允，
直龙图阁，诏预内朝。直龙图阁预内朝自此始。天禧
初，数与查道、李虚己、李行𥳑入讲《易》于宣和门北阁。
迁太常丞，兼判礼部、吏部南曹。皇子为寿春郡王，王
旦又荐元宜讲经资善堂。帝以元少，更用崔遵度。会
遵度卒，擢左正言兼太子右谕德。仁宗即位，迁户部
员外郎，为直学士兼侍讲，与孙奭以经术并进讲论，
自是仁宗益向学。历会灵观副使，知通进银台司，判
登闻检院，同判国子监。故事，国子监多宿儒典领，后
颇用公卿子弟任均管库。及奭元并命，士议悦服。同
知贡举，进龙图阁学士，预修《三朝正史》。为翰林学士，
判都省、三班院、史馆修撰，判流内铨兼群牧使，四迁
给事中。明道元年，当监护宸妃葬事，及帝亲政，追册
宸妃为庄懿皇后，改葬永定陵。既发圹而流泉沮洳，
言者以监护不职，罢翰林学士、知河阳王。曾为言：“元
东朝旧臣，不宜以细故弃外。”即召为翰林侍讲学士，
迁礼部侍郎、知审官院，复判礼院、国子监。上《金华五
箴》，赐书褒答。修《景祐广乐记》。书成，迁户部侍郎。足疾
气属李淑、宋祁为铭志。卒赠本部尚书，谥章靖。元
性𥳑厚，不治声名，非庆吊未尝过谒二府。执亲丧，自
括发至祥练，皆案礼变服，不为世俗斋荐。遇祭日，与
门生对坐，诵说《孝经》而已。多识古今台阁品式之事，
尤精《易》。初，七岁方读《易》，母夜梦异人以绀莲华与元
吞之，且曰：“善读此，后必贵显。”元且老，率三日一诵《易》。
无子，以兄之子𬤝为后。